**Закључци**

*Трећи међустраначки дијалог у Народној скупштини* Републике Србије

На тему унапређење услова за одржавање парламентарних избора 2020. године

Београд, 12-13. децембар 2019. године

Завршна рунда прве фазе међустраначког дијалога уз посредовање Европског парламента одржана је 12. и 13. децембра у Народној скупштини Републике Србије. На њему је процењено шта је остварено од новембарског *другог међустраначког дијалога* и апеловано је да се преузму коначни кораци како би се испуниле обавезе (из „*Табеле испуњавања обавеза*“ која се налази у прилогу) и унапредили услови за одржавање парламентарних избора 2020. године. На дијалогу су поздрављени кораци који су предузети у кратком временском року током три рунде дијалога. Међутим, на дијалогу је инсистирано да од сада до почетка изборне кампање мора постојати усредсређеност на резултате и конкретно спровођење ових обавеза како би се остварила опипљива побољшања у пракси, посебно у области слободе медија и улози регулисања јавних медијских сервиса.

Иако је остварен напредак у унапређењу рада Републичке изборне комисије (РИК), претварање обавеза у конкретне резултате у строго утврђеним роковима још увек је неопходно у следећим кључним областима:

* унапредити рад Регулаторног тела за електронске медије (РЕМ) именовањем „3+2“ нова члана РЕМ, што ће бити потврђено гласањем до краја године.
* донети нови пропис за јавне медијске сервисе и његова делотворна примена,
* основати Надзорни одбор у Народној скупштини и обезбедити његов транспарентан, правовремен и непристрасан рад у оквиру његових надлежности много пре избора,
* спроводити усвојене измене релевантних закона за унапређење изборних услова у пракси.

На дијалогу је постигнут консензус у вези са временским роком, који је предложила Влада, за спровођење свих неостварених обавеза (утврђених у *Табели испуњавања обавеза)* пре почетка изборне кампање како би се свим актерима, посебно грађанима Србије, дала прилика да имају веће поверење у интегритет изборног оквира. Фацилитатори су такође позвали на најшире могуће учешће на изборима како би грађани Србије имали неопходан плуралистичан демократски избор.

Такође смо разговарали о могућности да се, уз пуно поштовање Устава Србије, избори одрже што је могуће касније како би се обезбедило време за остваривање свих обавеза и за све заинтересоване стране, нарочито грађане Србије, да осете пун ефекат унапређења изборних услова.

Подсећамо све политичке актере у земљи на њихову одговорност да избегавају запаљив језик, да се боре против говора мржње, избегавају све дубље друштвене поделе и да прекину дезинформације у медијима пре, током и након изборне кампање. Доношење новог прописа за јавне медијске сервисе, успостављање Надзорног одбора и нарочито даљи рад на јачању улоге и понашању РЕМ биће важни кораци ка јачању надзора који врше медији и помоћи ће да се обезбеди да све политичке снаге које учествују на изборима имају праведнији приступ и већу заступљеност у медијима.

На дијалогу је истакнута потреба да се настави са праћењем спровођења свих обавеза у роковима који су утврђени у Табели испуњавања обавеза. Као таквом, на дијалогу је поздрављена понуда фацилитатора из Европског парламента да наставе да прате напредак који се остварује у испуњавању обавеза и констатована је њихова спремност да пруже сваку даљу подршку уколико је Народна скупштина буде тражила.

На дијалогу су учесници позвали посматрачку мисију ОЕБС/ОДИХР и друге домаће и међународне посматраче, укључујући делегацију Европског парламента за посматрање избора, да дају своју коначну објективну оцену напретка у спровођењу свих ових обавеза у циљу унапређења услова за одржавање парламентарних избора.

Предвиђено је да се друга фаза дијалога одржи након парламентарних избора 2020. године и биће усредсређена на дугорочнији циљ унапређења међустраначког дијалога унутар Народне скупштине. То ће укључити реформу Пословника и даљу ревизију свеукупног изборног оквира у складу са извештајима Европске комисије и ОДИХР-а. У другој фази би требало да се говори о разлозима за забринутост који су поменути током дијалога, попут оних које су изразиле националне мањине.